Războiul Bisericilor: Biserica Ortodoxă Rusă amenință BOR, după ce preoții basarabeni ies de sub influența moscovită
Biserica Ortodoxă Rusă amenință Biserica Ortodoxă Română cu "urmări grave" după mișcarea unor preoți moldoveni, care au părăsit structura administrativă bisericească apropiată Rusiei în favoarea celei românești.
Mai mulți preoți din Republica Moldova au trecut la Mitropolia Basarabiei, după crearea Bisericii Ortodoxe Române în Ucraina.
"Membrii Sfântului Sinod au exprimat dezacordul hotărât cu deciziile (Patriarhiei Române, n.r.), care, în cazul realizării lor ulterioare, vor duce la urmări grave cât pentru relațiile bilaterale ale Bisericilor Ortodoxe Rusă și Română, atât și pentru unitatea Bisericii Ortodoxe în general" a declarat președintele departamentului sinodal al Patriarhiei Moscovei, Vladimir Legoida, citat de RIA Novosti și preluat de publicația deschide.md.
Sinodul Patriarhiei Moscovei, apropiată președintelui Vladimir Putin, acuză că deciziile Patriarhiei Române încalcă sfintele canoane, "în particular Canoanele Apostolice 11, 12, 31 și 32, canonul 2 al celui de-Al Doilea Conciliu, canoanele 5 și 8 al celui de-Al Treilea Conciliu, canonul 13 al celui de-Al Patrulea Conciliu, canonul 17 al Conciliului din Trullo, canoanele 13 și 22 ale Conciliului de la Antiohia".
Săptămâna trecută, mitropolitul Vladimir i-a adresat o scrisoare Patriarhului României, Daniel, transmițându-i că preoții pleacă de la Mitropolia Moldovei din considerente financiare, acuzând interesele politicului, iar Mitropolia Basarabiei seamănă "zâzanie și discordie".
Zeci de preoți au părăsit Mitropolia Moldovei pentru subordonarea sa față de Moscova și au trecut la Mitropolia Basarabiei a Patriarhiei Române. Drept răspuns, Mitropolia Moldovei a anunțat că acești preoți sunt "opriți de a săvârși cele sfinte" și vor fi caterisiți, arată sursa citată.
Recent, Biserica Ortodoxă Română a criticat acțiunile Mitropoliei Moldovei pentru sancționarea preoților ce au decis să adere la Mitropolia Basarabiei. Patriarhia Română a anunțat că toate aceste sancțiuni sunt nule.
Anterior, reprezentanții Mitropoliei Basarabiei au transmis că Mitropolia Chișinăului și a Întregii Moldove este o structură necanonică, subordonată centrului de putere de la Moscova, fiind infiltrată de reprezentanți ai serviciilor secrete ale Federației Ruse, creată abuziv și cu încălcarea tuturor canoanelor bisericești, măcinată de corupție și simonie. În același document, Mitropolia Basarabiei ar fi îndemnat preoții aflați sub jurisdicția moscovită să treacă în supunerea sa.
Sursa: Deschide.md
Dată publicare:
14-03-2024 13:06